Man ontwapen, skiet twee polisiebeamptesFoto: SAPD, Facebook Twee beamptes van die Leslie-polisie in Mpumalanga is Dinsdagoggend glo deur ŉ aggressiewe man oorweldig en geskiet toe die beamptes ŉ beskermingsbevel op hom wou beteken. Brig. Selvy Mohlahla, provinsiale polisiewoordvoerder, het aan Maroela Media gesê die twee beamptes was by die verdagte se huis in Lebohang, uitbreiding 18, toe die verdagte aggressief geraak en een van die beamptes oorweldig, ontwapen en in die been geskiet het. “Sy kollega het tussenbeide probeer tree en is in die proses ook ontwapen en in die been geskiet,” het Mohlahla gesê. Die eerste beampte wat geskiet is, het tydens ŉ struweling die vuurwapen teruggekry en die man in sy bors geskiet. Al drie mans is na ŉ hospitaal geneem vir behandeling. Die polisie ondersoek ŉ saak van poging tot moord.